open-index/open-wikipedia-markdown huggingface dataset:
Moerad Moesajef

**Moerad Olegovitsj Moesajef** (Russies: Мурад Олегович Мусаев; gebore 10 November 1983) is ’n Russiese sokkerafrigter en die huidige hoofafrigter van SK Krasnodar.

## Loopbaan 
Hy het die onder-19-span van SK Krasnodar na die uitspeelrondte van die 2017–18 UEFA Jeugliga gelei, waar hulle voor ’n uitverkochte Krasnodar Stadion in ’n strafskopwedstryd deur Real Madrid uitgeskakel is.

Op 3 April 2018 is hy na die aflegging van Igor Sjalimov as waarnemende afrigter van SK Krasnodar aangestel. Ná sy tydperk as waarnemer in vroeg Mei, kon hy nie by die Russiese Premierliga geregistreer word as afrigter nie, weens die gebrek aan ’n UEFA Pro Lisensie (Moesajef het destyds net ’n UEFA B Lisensie gehad). Oleg Fomenko is formeel as hoofafrigter geregistreer, met Moesajef as senior assistent, maar Moesajef het in praktyk steeds die span bestuur. Hy het later in 2018 sy UEFA A Lisensie ontvang, maar dit het hom steeds nie geregtig gemaak om as hoofafrigter geregistreer te word nie. Voor die 2019–20-seisoen het Fomenko na SK Krasnodar-2 oorgeskakel en Sergej Matvejef is as hoofafrigter aangestel. Moesajef het sy UEFA Pro Lisensie in die somer van 2020 geslaag en is op 20 Junie 2020 amptelik as hoofafrigter van Krasnodar by die liga geregistreer. Hy het Krasnodar gelei na hul eerste kwalifikasie vir die groepfase van die UEFA Champions League in die 2020–21-seisoen. Hy het op 3 April 2021 bedank na ’n reeks swak resultate toe die 2020–21-seisoen hervat is ná ’n winterpouse, insluitend die klub se grootste nederlaag ooit (1–6 teen Spartak Moskou uit) en grootste tuisnederlaag ooit (0–5 teen SK Achmat Grozni).

Op 30 Oktober 2021 het hy ’n tweejaarkontrak met die Azerbeidjaanse Premierliga-klub Sabah geteken. Op 1 Februarie 2024 het Sabah aangekondig dat Moesajef sy rol as hoofafrigter verlaat het nadat sy bedanking aanvaar is.

Op 14 Maart 2024 het Krasnodar die terugkeer van Moesajef as hoofafrigter van die klub aangekondig, op ’n kontrak tot die einde van die seisoen. Op 29 Mei 2024 is sy kontrak met Krasnodar verleng tot Junie 2026.

Krasnodar het die 2024–25 Russiese Premierliga-seisoen begin met 14 wedstryde sonder nederlaag, insluitend ’n klubrekord van 11 opeenvolgende oorwinnings, wat hulle bo-aan die liga geplaas het. Op 24 Mei 2025 het Krasnodar die Russiese Kampioenskap vir die eerste keer in die klub se geskiedenis gewen.

## Persoonlike lewe 
Aan sy pa se kant is hy van Oesbekse en Russiese afkoms, die kleinseun van ’n Oesbek van Boechara, en aan sy ma se kant is hy Russies.

## Verwysings
Boechara

**Boechara** (Russies: Бухара, Oesbekies: *Buxoro*, Tadjiks: *Бухоро*, Persies: بخارا) is die sewende grootste stad in Oesbekistan volgens bevolking, met 280&nbsp;187 inwoners op 1&nbsp;Januarie 2020. Dit is die hoofstad van die Boechara-streek.

Mense bewoon die gebied rondom Boechara al minstens vyfduisend jaar, en die stad bestaan al vir die helfte van daardie tyd. Dit is aan die Syroete geleë en het lank gedien as ’n sentrum van handel, geleerdheid, kultuur en godsdiens. Boechara was die hoofstad van die Kanaat van Boechara, die Emiraat van Boechara en later die Boechara-Sowjetvolksrepubliek. Dit was die geboorteplek van die geleerde imam Boechari. Die stad is bekend as "Edele Boechara" (*Bukhārā-ye sharīf*). Boechara het ongeveer 140 argitektoniese monumente. Unesco het die historiese sentrum van Boechara (wat talle moskees en madrasas bevat) as ’n Wêrelderfenisgebied aangewys.

## Demografie 
links|duimnael|Boechara Speserye- en Syfees.
Boechara het in 2019 ’n bevolking van 279 200 aangeteken. Boechara (saam met Samarkand) is een van die twee belangrikste sentrums van Oesbekistan se Tadjiek-minderheid. Boechara was ook die tuiste van die Boechara-Jode, wie se voorvaders gedurende die Romeinse tyd in die stad gevestig het. Die meeste Boechara-Jode het tussen 1925 en 2000 die stad verlaat.

Die Irannese literêre skrywer, filoloog en leksikograaf Ali-Akbar Dehkhoda definieer die naam Boechara as "vol kennis", wat verwys na die feit dat Boechara in die antieke tyd ’n sentrum van wetenskap en geleerdheid was. In die Italiaanse romantiese epos uit die 15de eeu, *Orlando innamorato*, deur Matteo Maria Boiardo, word Boechara *Albracca* genoem en beskryf as ’n belangrike stad van Cathay. Daar, binne die ommuurde stad en vesting, hou Angelica en die ridders met wie sy bevriend is stand teen die aanval van Agrican, die keiser van Tartarye. Hierdie beleg deur Agrican lyk soos die historiese beleg deur Djengis Khan in 1220.

### Etniese Groepe 
Volgens amptelike statistieke bestaan die stad se bevolking uit 82% Oesbeke, 6% Russe, 4% Tadjieke, 3% Tartare, 1% Koreane, 1% Turkmene, 1% Oekraïners, en 2% van ander etniese groepe. Amptelike Oesbekse syfers is egter lankal gekritiseer en deur verskeie waarnemers en Westerse bronne bevraagteken, en dit word wyd aanvaar dat die bevolking hoofsaaklik uit Tadjieksprekend Tadjieke bestaan, met etniese Oesbeke wat ’n groeiende minderheid vorm. Presiese syfers is moeilik om te bepaal, aangesien baie mense in Oesbekistan óf as “Oesbek” identifiseer al praat hulle Tadjiek as eerste taal, óf deur die sentrale regering as Oesbekke geregistreer word, ten spyte van hul Tadjiekse taal en identiteit. Volgens Sowjet-skattings aan die begin van die 20ste eeu (gebaseer op syfers van 1913 en 1917), het die Tadjieke die oorweldigende meerderheid van die stad uitgemaak.

## Verwysings
Thorgan Hazard

**Thorgan Ganael Francis Hazard** (gebore op 29 Maart 1993) is ’n Belgiese professionele sokkerspeler wat as ’n aanvallende middelveldspeler en vleuel vir Anderlecht in die Belgiese Pro Liga en die Belgiese nasionale span speel.

Hazard het sy professionele loopbaan by RC Lens in Ligue 1 begin en het in 2012 na Chelsea geskuif kort nadat hulle sy ouer broer Eden onderteken het. Hy het nooit ’n kompeterende wedstryd vir Chelsea gespeel nie en is vir twee jaar uitgeleen aan Zulte Waregem, waar hy in Januarie 2014 met die Goue Skoen vir beste sokkerspeler in die Belgiese Pro Liga bekroon is, en in Mei 2014 die prys vir beste professionele sokkerspeler gewen het. Hy het in 2014 by Borussia Mönchengladbach aangesluit, aanvanklik op ’n lening, en het meer as 100 wedstryde vir die klub gespeel voordat hy in 2019 na Borussia Dortmund geskuif het. In 2023 is Hazard op lening na die Eredivisie-klub PSV Eindhoven gestuur. In September 2023 het hy by Anderlecht aangesluit.

Nadat hy op elke vlak in die Belgiese nasionale jeugspanstelsel gespeel het, het hy sy eerste senior internasionale buiging in Mei 2013 teen die Verenigde State gemaak. Hy was deel van die Belgiese span wat derde geëindig het by die 2018 FIFA Wêreldbeker, saam met sy ouer broer Eden. Sy jonger broers, Kylian en Ethan, is ook sokkerspelers.

## Verwysings
Eden Hazard

**Eden Michael Walter Hazard** (gebore op 7 Januarie 1991) is ’n Belgiese voormalige professionele sokkerspeler wat as ’n vleuel of aanvallende middelveldspeler vir Lille, Chelsea, Real Madrid, en die Belgiese nasionale span gespeel het. Hy was bekend vir sy dribbels en kreatiwiteit en word beskou as een van die beste spelers van sy generasie.

Hazard het sy seniorkloopbaan by die Ligue 1-klub Lille in 2007 op die ouderdom van 16 begin en het gou ’n integrale deel van die span onder afrigter Rudi Garcia geword. In sy eerste volle seisoen het hy die eerste nie-Franse speler geword om die Ligue 1 Jong Speler van die Jaar-toekenning te wen, en in die daaropvolgende seisoen het hy die eerste speler geword om dit twee keer te wen. In die 2010–11-seisoen het hy die liga- en bekerdubbel gewen en is hy, as gevolg van sy vertonings, aangewys as die Ligue 1 Speler van die Jaar, die jongste speler wat dié toekenning ooit gewen het.

Na meer as 190 wedstryde en 50 doele vir Lille het Hazard in Junie 2012 by die Engelse klub Chelsea aangesluit. Hy het die UEFA Europa League in sy eerste seisoen gewen, en in sy tweede seisoen is hy aangewys as die PFA Jong Speler van die Jaar. In die 2014–15-seisoen het Hazard gehelp om vir Chelsea die Football League Cup en die Premier League te wen, waarvoor hy die FWA Sokkerspeler van die Jaar en die PFA Spelers se Speler van die Jaar-toekennings ontvang het. Twee jaar later het hy sy tweede Engelse ligatitel gewen toe Chelsea die 2016–17 Premierliga gewen het. In 2018 het hy die FA Cup gewen en is in die FIFA FIFPRO Mans se Wêreld 11 ingesluit. Hy het die Europa League weer saam met Chelsea in 2019 gewen en twee keer in die eindstryd aangeteken. By Chelsea het Hazard homself gevestig as een van die wêreld se beste spelers. Hy het in die somer van 2019 by Real Madrid aangesluit in ’n oordrag wat tot €146.1 miljoen werd was – een van die hoogste oordragfooie ooit. Sy loopbaan daar is egter gekniehalter deur beserings, swak vertonings en ’n gebrek aan fiksheid, wat daartoe gelei het dat hy net ’n beperkte aantal wedstryde gespeel het. Hy het die klub in Junie 2023 verlaat en vier maande later uit professionele sokker getree.

Hazard het sy land op verskeie jeugvlakke verteenwoordig en het in November 2008, op 17-jarige ouderdom, sy senior debuut vir België gemaak. Sedertdien het hy meer as 126 wedstryde gespeel en was hy ’n lid van die Belgiese span wat die kwartfinaal van die 2014 FIFA Wêreldbeker, UEFA Euro 2016, en Euro 2020 gehaal het. By die 2018 Wêreldbeker was hy die kaptein van België wat derde geëindig het – hul beste prestasie in die geskiedenis – en het hy die Silwer Bal ontvang as die tweede beste speler van die toernooi. Van 2015 tot 2022 het hy as kaptein van die span gedien, insluitend die tyd toe België vir die eerste keer boaan die FIFA-wêreldranglys was – die langste aaneenlopende heerskappy van enige Europese span.

Hy het drie broers, wat almal sokker speel, insluitend Thorgan, wat hom in 2012 by Chelsea aangesluit het.

## Verwysings
General Electric GE9X

Die **General Electric GE9X** is 'n hoë-omleiding turbowaaiermotor wat uitsluitlik vir die Boeing 777X deur GE Aerospace ontwikkel is. Dit is vir die eerste keer in April 2016 op die grond aangeskakel en getoets. Die motor het op 13 Maart 2018 die eerste keer gevlieg en die 777-9 se nooiensvlug vroeg in 2020 aangedryf. Die Federale Lugvaartadministrasie (FAA) het die tipesertifikaat op 25 September 2020 vir die motor uitgereik. Afgelei van die General Electric GE90 met 'n groter waaier, gevorderde materiale soos keramiekmatrikskomposiete (CMC's), en hoër omleiding- en kompressieverhoudings, is dit ontwerp om brandstofdoeltreffendheid met 10% te verbeter in vergelyking met die GE90. Die motor word gegradeer na 490&nbsp;kN stukrag, wat 20&nbsp;kN minder is as die GE90 se hoogste stukragvariant, die GE90-115, gegradeer op 510&nbsp;kN.

## Ontwikkeling 
In Februarie 2012 het GE studies aangekondig oor 'n meer doeltreffende afgeleide motor van die GE90, genaamd die GE9X, om beide die -8 en -9 variante van die nuwe Boeing&nbsp;777X aan te dryf. Dit sou dieselfde waaierdiameter van 325&nbsp;cm as die GE90-115B hê, met 'n stukrag wat met 70 kN verminder is tot 'n nuwe gradering van 443 kN per motor. In 2014 is die waaier se deursnee met nog 4&nbsp;cm vergroot tot 339 cm, wat die stukrag effens verhoog het van 450&nbsp;kN tot 470&nbsp;kN.

In 2016 was die motor se lysprys V$41.4 miljoen. met sertifisering wat teen laat 2019 verwag was.

### Toetsing op grondvlak 
Die eerste enjin wat getoets is het in April 2016 al die grondtoetse ondergaan. Hierdie enjin het 375 siklusse in 335 uur se looptyd voltooi, wat die enjinontwerp bekragtig het in terme van aërodinamiese werkverrigting, meganiese stelselgedrag en sekondêre lugstelselhittebestuur.

Die GE9X toetsenjin het ys en koue toetse in die winter van 2017 ondergaan.Die toetsenjin was blootgestel aan grondkoueweertoetsing in natuurlike ysvormingstoestande soos grondmis; klein ontwerpveranderinge met behulp van 3D-drukkers is binne een maand aangebring. Ystoestandsertifisering en evaluasie is in die 2017-2018 winter voltooi by Winnipeg, Manitoba.

Gesimuleerde hoë-hoogte toestande is gebruik om die GE9X vir yskristalvorming (kernysvorming) te toets, wat 'n probleem met die GEnx enjin was. Hierdie toetsing het die begrip van kernysvorming sowel as die meer bekende rypys verbeter. 'n Ontwerpverandering wat vir die GEnx nodig was, was die byvoeging van omleidingsdeure tussen die aanjaer en hoëdrukkompressor wat oopmaak in die pad van die lugvloei, om die kans dat yskristalle die kern binnedring, te verminder.

## Verwysings
Jimmy Swaggart

duimnael|Jimmy Swaggart  in 2012.
**Jimmy Lee Swaggart** (/ˈswæɡərt/; 15 Maart 1935 – 1 Julie 2025) was 'n Amerikaanse Pinkster-televangelis en gospelmusiekkunstenaar. 

Swaggart was een van die bekendste televangeliste in Amerika. Gedurende die 1980's was sy “kruistogte” 'n belangrike deel van sy bediening – hy het groot skares gelok en aansienlike media-aandag ontvang. 

Swaggart het baie kruistogte in Argentinië, Kanada, Chili, Costa Rica, El Salvador, Guatemala, Honduras, Jamaika, Liberië, Nicaragua, Panama, Paraguay, Peru, Rusland en Suid-Afrika gehou. 

Swaggert het Jimmy Swaggart Ministries gestig, wat die SonLife Broadcasting Network (SBN) besit en bedryf. Hy het ook die Jimmy Swaggart Bible College gestig.

Swaggart was die senior pastoor van die Family Worship Center in Baton Rouge, Louisiana. 

Swaggart het ongeveer 50 Christelike boeke geskryf wat deur sy bediening aangebied is. Hy het meer as 15 miljoen plate wêreldwyd as gospelkunstenaar verkoop en hy het ook een Grammy-toekenningsnominasie ontvang.

## Verwysings
Mehrabad Internasionale Lughawe

**Mehrabad Interglobale Lughawe** (IATA: **THR**, ICAO: **OIII**) is 'n lughawe wat Teheran, die hoofstad van Iran, bedien. Voor die konstruksie van die groter Imam Khomeini Internasionale Lughawe in 2007, was Mehrabad Teheran se primêre lughawe vir beide internasionale en binnelandse verkeer, maar bedien nou slegs binnelandse vlugte. Ten spyte hiervan, was Mehrabad-lughawe in 2016 die besigste lughawe in Iran in terme van passasiers, met 'n totaal van 16 678&nbsp;351 passasiers. Die lughawe word ook deur die regering van Iran gebruik, en is een van die basisse van die Islamitiese Republiek van Iran se lugmag.

## Bedrywighede 
Mehrabad-lughawe hanteer slegs binnelandse vlugte. Tussen Maart 2022 en Maart 2023 het die lughawe 12,3 miljoen passasiers ontvang.

## Fasiliteite 
Mehrabad Internasionale Lughawe bestaan uit 4 terminale:

* Terminaal 1 hanteer vertrekke en aankomste vir Air1Air, Chabahar Airlines, Kish Air, Varesh Airlines en Zagros Airlines.
* Terminaal 2 hanteer vertrekke en aankomste vir Asa Jet, ATA Airlines, Iran Air, Iran Airtour, Karun Airlines, Meraj Airlines en Qeshm Air.
* Terminaal 4 hanteer vertrekke vir AVA Airlines, Caspian Airlines, FlyPersia, Iran Aseman Airlines, Mahan Air, Pars Air, Pouya Air, Saha Airlines, Sepehran Airlines, Taban Air en Yazd Airways.
* Terminaal 6 hanteer aankomste vir AVA Airlines, Caspian Airlines, FlyPersia, Iran Aseman Airlines, Mahan Air, Pars Air, Pouya Air, Saha Airlines, Sepehran Airlines, Taban Air, en Yazd Airways.

Voorheen het Mehrabad 'n Terminaal 3 gehad wat vir Hadj-vlugte gebruik is, maar dit is aan Imam Khomeini oorgedra. Later is dit gebruik vir vragvlugte wat ook aan Imam Khomeini oorgedra is.

## Ander fasiliteite 
Die lughawe huisves die hoofkantore van Iran Air en die Iranse Burgerlugvaartorganisasie. Daarbenewens het die Iranian Airports Company ook sy hoofkantoor op Mehrabad-lughawe, naby Terminaal 2.

## Verwysings 
## Eksterne skakels
De Boer

**De Boer** is 'n Nederlandse van en kan na die volgende mense verwys:

* Frank de Boer, Nederlandse sokkerspeler en afrigter
* Nicole de Boer, Kanadese aktrise en vervaardiger
* Ronald de Boer, Nederlandse sokkerspeler
SK Krasnodar

**SK Krasnodar** (Russies: Футбольный клуб Краснодар, geromaniseer: *Futbolny klub Krasnodar*) is ’n Russiese professionele sokkerklub gebaseer in Krasnodar wat in die Russiese Premierliga speel.

Die klub is in 2008 gestig. In 2009 is die klub bevorder na die Russiese Eerste Divisie, die tweede hoogste afdeling van die Russiese sokkerliga-stelsel, ten spyte daarvan dat hulle derde geëindig het in die Suidelike Sone van die Tweede Divisie. Aan die einde van die 2010-seisoen is hulle bevorder na die Russiese Premierliga vir die 2011-seisoen, ondanks ’n vyfde plek in die Eerste Divisie.

In 2013 het SK Krasnodar begin met die bou van die Krasnodar Stadion met 35,074 sitplekke, wat op 9 Oktober 2016 geopen is. Tot die stadion voltooi was, het SK Krasnodar voortgegaan om hul tuiswedstryde in die Kuban Stadion te speel.

Onder leiding van Moerad Moesajef het die span groot vordering gemaak, en in Mei 2025 het die span sy historiese eerste ligatitel gewen. Die span gaan egter nie deelneem aan die UEFA Champions League in die nabye toekoms nie weens sanksies wat verband hou met die Russiese inval in Oekraïne. Die span het vroeër een keer vir die groepfase van die Champions League gekwalifiseer (2020) en vyf keer vir die groepfase van die UEFA Europa League (2014, 2015, 2016, 2018 en 2019). 

Die span het ook die Russiese beker twee keer gewen (2013–14 en 2022–23).

## Verwysings
Anthony Hopkins op die verhoog en die silwerdoek

duimnael|Hopkins tydens die Internasionale Toronto Rolprentfees in September 2010
Die Walliese akteur, rolprentvervaardiger, regisseur, komponis en skrywer Anthony Hopkins se loopbaan het in 1960 'n aanvang geneem. Van dié datum tot die 1970's het hy verskyn in die rolprente *The Lion in Winter* (1968), *Hamlet* (1969), *Young Winston* (1972), *Audrey Rose* (1977) en as Kolonel Frost in *A Bridge Too Far* (1977). In die 1980's het hy die hoofrol vertolk van Dr. Frederick Treves in die 1980-film *The Elephant Man*, langsaan John Hurt, en in die 1987-film *84 Charing Cross Road*, langsaan Anne Bancroft.

In 1991 het hy die rol vertolk van Dr. Hannibal Lecter in *The Silence of the Lambs* langsaan Jodie Foster, 'n rol wat hy weer sou speel in *Hannibal* (2001) en in *Red Dragon* (2002). Vir sy vertolking in *The Silence of the Lambs* wen hy 'n Oscar en BAFTA-toekenning vir beste akteur. Ander noemenswaardige rolle gedurende die 1990's was ''Bram Stoker's Dracula* saam met Gary Oldman (1992), *Chaplin* saam met Robert Downey Jr. (1992), *The Remains of the Day'' ('n verwerking van die Britse skrywer Kazuo Ishiguro se gelyknamige roman saam met Emma Thompson (1993), *Legends of the Fall* saam met Brad Pitt (1994), *The Mask of Zorro* saam met Antonio Banderas (1998) en *Meet Joe Black*, weer saam met Pitt (1998). 

In die 2000's verskyn hy in ''The World's Fastest Indian* (2005), *Fracture* (2007), *The Wolfman* (2010), saam met Benicio del Toro, en *The Rite* (2011). In 2011 was hy te sien saam met Chris Hemsworth, as die Noorse god Odin in Marvel Studios se *Thor* (2011), en weer vir die opvolg daarop, *Thor: The Dark World* (2013) en die derde film van die reeks, *Thor: Ragnarok* (2017). In 2017 het Hopkins ook die rol gespeel van Sir Edmund Burton, die laaste lewende lid van die fiktiewe *Order of the Witwiccans*, in *Transformers: The Last Knight*.

Hopkins het ook verskeie rolle vertolk van werklike persone, soos Richard Hauptmann in *The Lindbergh Kidnapping Case* (1976), C.S. Lewis in *Shadowlands* (1993), Dr. John Harvey Kellogg in *The Road to Wellville* (1994), President Richard Nixon in *Nixon* (1995), Pablo Picasso in *Surviving Picasso* (1996), John Quincy Adams in *Amistad* (1997), Alfred Hitchcock in *Hitchcock* (2012) en Pous Benedictus XVI in *The Two Popes* (2019). Vir sy vertolkings in *Nixon* en *Amistad'' is hy benoem vir 'n Oscar.

Sy werk vir televisie sluit verskynings in in *QB VII* (1974), *All Creatures Great and Small* (1975), en die minireekse *Hollywood Wives* (1985) en *Great Expectations* (1991). In 2015 verskyn hy in die televisiefilm *The Dresser* en van 2016 tot 2018, in die televisiereeks*Westworld*.

## Rolprente 
duimnael|upright|In die rolprent *The Innocent* (1993)

## Televisie 
## Teater 
## Musiekvideos 
## Verwysings 
## Eksterne skakels 
*
Acmadenia nivenii

***Acmadenia nivenii*** is 'n klein tot groot struik wat deel van die Rutaceae familie is. Die spesie is endemies aan Suid-Afrika en kom in die Wes-Kaap in die Langeberg tussen die Tradouwpas en Garciapas voor. Dit groei op die laer noordelike hellings van die berg. Die plant het 'n voorkomsgebied van 195&nbsp;km² en is deel van die fynbos. Dit word bedreig deur indringerplante, te veel bosbrande en landbou aktiwiteite.

## Bronnelys 
* REDLIST Sanbi
* Plants of the World
Resurrection

***Resurrection*** is 'n Amerikaanse stilfilm uit 1909. Die film is geregisseer deur D. W. Griffith.

## Hoofrolspelers 
* Arthur V. Johnson - Dmitri
* Florence Lawrence - Katusha
* Marion Leonard
* Owen Moore
* Mack Sennett

## Verwysings 
## Eksterne skakels 
*
Radja Nainggolan

**Radja Nainggolan** (gebore op 4 Mei 1988) is 'n Belgiese professionele sokkerspeler wat as 'n sentrale middelvelder speel vir die Challenger Pro League-klub Lokeren-Temse.

Met die bynaam *Il Ninja*, het hy byna sy hele professionele loopbaan in Italië deurgebring, waar hy vir Piacenza, Cagliari, Roma en Inter Milaan gespeel het. Hy het 367 wedstryde in Serie A gespeel en 48 doele aangeteken, en is vier agtereenvolgende kere in die Liga se Spans van die Jaar opgeneem.

Nainggolan was vir agt jaar 'n Belgiese internasionale speler. Hy het 30 keer vir sy land gespeel (en ses doele aangeteken) en het België tydens die Europese Kampioenskap in 2016 verteenwoordig.

Nainggolan is in Antwerpen gebore, as die seun van Lizy Bogaerts, ’n Belgiese vrou wat hom saam met sy drie halfbroers en sy tweelingsuster grootgemaak het, en Marianus Nainggolan, ’n Indonesiër van Toba Batak-afkoms en lid van die Batakse Christelike Protestantse Kerk.

## Verwysings
AS Roma

**Associazione Sportiva Roma** (Rome Sportvereniging; Italiaans uitspraak: [ˈroːma]) is ’n professionele sokkerklub wat in Rome, Italië, gebaseer is. Roma is in 1927 gestig deur ’n samesmelting en het sedertdien in die hoogste vlak van Italiaanse sokker meegeding, behalwe in die 1951–52-seisoen. Roma het drie keer die Serie A gewen, in 1941–42, 1982–83 en 2000–01, asook nege Coppa Italia-titels en twee Supercoppa Italiana-titels. In Europese kompetisies het Roma die Inter-Cities Fairs Cup in 1960–61 en die UEFA Conference League in 2021–22 gewen, en was hulle naaswenners in die Europese Beker van 1983–84, die UEFA-beker van 1990–91 en die UEFA Europa League van 2022–23.

Sestien spelers het die FIFA Wêreldbeker gewen terwyl hulle vir Roma gespeel het: Attilio Ferraris en Enrique Guaita (1934); Guido Masetti en Eraldo Monzeglio (1934 en 1938); Aldo Donati en Pietro Serantoni (1938); Bruno Conti (1982); Rudi Völler en Thomas Berthold (1990); Aldair (1994); Vincent Candela (1998); Cafu (2002); Daniele De Rossi, Simone Perrotta en Francesco Totti (2006); Paulo Dybala (2022).
links|duimnael|Tuisaanhangers op die *Curva Sud* by die Stadio Olimpico (2022)
Sedert 1953 speel Roma hul tuiswedstryde in die Stadio Olimpico, ’n stadion wat hulle deel met hul stadsmededingers Lazio. Met ’n kapasiteit van meer as 72 000 is dit die tweede grootste stadion van sy soort in Italië, net die San Siro is groter. Die klub beplan om na ’n nuwe stadion te trek, maar die konstruksie het nog nie begin nie. Roma en Lazio het ’n sterk plaaslike mededinging en stry in die *Derby della Capitale*.

Die klub se tuiskleure is karmynrooi en goudgeel, wat aan Roma die bynaam *I Giallorossi* (“Die Geel en Rooies”) gee. Hierdie kleure word dikwels gekombineer met wit kortbroeke. Die klubwapen bevat ’n wolvin, ’n verwysing na die stigtingsmite van Rome.

## Bronne 
* 

## Eksterne skakels 
* Amptelike webwerf
Acmadenia candida

***Acmadenia candida*** is 'n struikie wat deel van die Rutaceae familie is. Die spesie is endemies aan Suid-Afrika en kom in die Wes-Kaap in die Hottentots-Hollandberge voor. Die plant was vir 'n tyd lank beskou as uitgestorwe maar twee bevolkings van minder as 100 plante is herontdek. Die spesie word bedreig deur indringerplant, veral *Pinus*-spesies, vertrapping deur stappers en te veel veldbrande. Die plant is deel van die fynbos.

## Bronnelys 
* REDLIST Sanbi
* Plants of the World
The Red Man's View

duimnael|Film
'''''The Red Man's View*** (ook genoem ***The Redman's View''''') is 'n Amerikaanse stilfilm uit 1909. Die film is geregisseer deur D. W. Griffith. Dit is verfilm in die staat New York. Afdrukke van die film bestaan in die filmargiewe van die Museum van Moderne Kuns en die Biblioteek van die VSA-kongres. Volgens die *New York Dramatic Mirror* gaan die film oor "die hulpelose Indiese ras soos dit gedwing is om terug te trek voor die oprukkende witmense, en as sodanig is dit vol poëtiese sentiment". In sy 2003-publikasie ''The Invention of the Western Film: A Cultural History of the Genre's First Half Century*, merk filmhistorikus Scott Simon op dat "die film se titel uitwerk om *The Red Man's Point of View'' te beteken, en ten spyte van al die film se probleme om drama uit 'n lang, passiewe mars te maak, is daar niks soos ''The Red Man's View* in Hollywood tot John Ford se *Cheyenne Autumn'' meer as vyftig jaar later nie".

'n Herverwerking met Daniel Baldwin, Saginaw Grant, Booboo Stewart, Elaine Miles, Michael Spears en Crystal Lightning in die hoofrolle was geskeduleer om in 2017 vrygestel te word.

## Hoofrolspelers 
* Owen Moore
* Lottie Pickford - Minnewanna
* Kate Bruce
* Charles Craig
* Frank Evans

## Verwysings 
## Eksterne skakels 
*
Royal Antwerp FC

**Antwerp FC**, wat in 1880 gestig is, is die ouste sokkerklub in België en speel tans in die Eerste klasse. Die span se tuisveld is stadion De Bosuil in Antwerpen, wat 'n kapasiteit van 16&nbsp;600 toeskouers het. Die *Rooie Honden* (soos hulle bynaam lui) het vier keer die nasionale kampioenskap gewen, hulle ook het in 1993 in die eindstryd vir die Europese Bekerwenner-beker gespeel, waar hulle vir AC Parma met 1-3 geklop het.

## Erelys 
* **Kampioen van België (4)**
: 1928/29, 1930/31, 1943/44, 1956/57
: (naaswenner (11): 1895/96, 1924/25, 1929/30, 1931/32, 1932/33, 1945/46, 1955/56, 1957/58, 1962/63, 1973/74, 1974/75)
* **Belgiese Beker (2)**
: 1955, 1992
: (naaswenner (1): 1975)
* **Belgiese Supercup**
: (naaswenner (1): 1992)
* **Europese Bekerwenner-beker**
: (naaswenner (1): 1993)

## Bekende sokkerspelers 
*  Louis van Gaal
*  Victor Mees
*  Wilfried van Moer
*  Asanda Sishuba

## Bronne 
* 

## Eksterne skakels 
*  Amptelike webwerf
Vrouerugbywêreldbeker 2029

Die **Vrouerugbywêreldbeker 2029** (Engels: *2029 Women’s Rugby World Cup*) sal in 2029 in Australië beslis word. Dit is die elfde vrouerugbywêreldbekertoernooi van die vierjaarlikse vrouerugbywêreldkampioenskap en die negende wat deur Wêreldrugby aangebied word. Ná die Vrouerugbywêreldbeker 2021 in Nieu-Seeland sal dit die tweede toernooi wees wat in die Suidelike Halfrond aangebied word.

## Toewysing 
Wêreldrugby het die gasheerlande van beide die 2027- en 2031-manstoernooie en beide die 2025- en 2029-vrouetoernooie op 12 Mei 2022 aangekondig. Die proses om met voornemende lande te onderhandel het in Februarie 2021 begin en die formele kandidaatproses drie maande later. Die oorblywende gasheerlande is in Februarie 2022 aangekondig.

Tydens ’n spesiale vergadering van Wêreldrugby wat op 12 Mei 2022 in Dublin gehou is, het Wêreldrugby die toernooie van 2025 tot 2033 toegewys met die Vrouerugbywêreldbeker 2025 wat aan Engeland toegeken is, Australië as gasheer van beide die Rugbywêreldbeker 2027 en Vrouerugbywêreldbeker 2029 benoem is en beide die Rugbywêreldbeker 2031 en Vrouerugbywêreldbeker 2033 aan die Verenigde State toegewys is.

## Deelnemers 
16 nasionale vrouerugbyspanne mag aan die Vrouerugbywêreldbeker 2029 deelneem. Die gasvroue Australië en die vier beste spanne van die Vrouerugbywêreldbeker 2025 – Engeland, Frankryk, Kanada en Nieu-Seeland – het almal regstreeks gekwalifiseer.

## Sien ook 
## Verwysings 
## Eksterne skakels 
*  Webwerf van die Rugbywêreldbekertoernooie 2027 en 2029 in Australië
Don McLean

**Donald McLean III** (* 2 Oktober 1945) is 'n Amerikaanse sanger-liedjieskrywer en kitaris, allerweë bekend as die "Amerikaanse Troebadoer" of "King of the Trail". Hy is veral bekend vir sy 1971-treffer, "American Pie", 'n folk rock liedjie van agt-en-'n-half minute en wat 'n "kulturele baken" genoem is. Sy ander treffers sluit in "Vincent", "Dreidel", "Castles in the Air" en "Wonderful Baby", sowel as vertolkings van Roy Orbison se "Crying" en die Skyliners se "Since I Don't Have You".

McLean se liedjie "And I Love You So" is opgeneem deur Elvis Presley, Perry Como, Helen Reddy, Glen Campbell en andere. In 2000 het Madonna 'n treffer gehad met haar vertolking van "American Pie". In 2004 is McLean ingelyf in die *Songwriters Hall of Fame*. In January 2018 het BMI gesertifiseer dat "American Pie" vyf miljoen keer op die lug verskyn het, en "Vincent" drie miljoen keer. Alhoewel die meeste van McLean se musiek ingedeel kan word in die folk rock-genre, het hy ook geëksperimenteer met genres soos Easy listening, Country en andere.

## Diskografie 
* *Tapestry* (1970)
* *American Pie* (1971)
* *Don McLean* (1972)
* ''Playin' Favorites* (1973)
* *Homeless Brother* (1974)
* *Prime Time* (1977)
* *Chain Lightning* (1978)
* *Believers* (1981)
* *Love Tracks* (1988)
* *For the Memories* (1989)
* *Headroom* (1991)
* *Christmas* (1991)
* *The River of Love* (1995)
* *Christmas Dreams* (1997)
* *Sings Marty Robbins* (2001)
* *You've Got to Share: Songs for Children* (2003)
* *The Western Album* (2003)
* *Rearview Mirror: An American Musical Journey* (2005)
* *Addicted to Black* (2009)
* *Botanical Gardens* (2018)
* *Still Playin' Favorites* (2020)
* *American Boys'' (2024)

## Verwysings 
## Eksterne skakels 
*[ Allmusic inskrywingEntry]
*Working with Chet Atkins: An Interview with Don McLean
*Don McLean Interview by die NAMM Oral History Collection (2016)
Bergklub van Suid-Afrika

Die **Bergklub van Suid-Afrika** is die oudste en grootste vereniging wat bergklim as sport en ontspanning in Suid-Afrika beoefen en is boonop die oudste natuurbewaringsliggaam in die land.

## Doelstellings
Die organisasie het ‘n wye reeks aktiwiteite -
*die lede organiseer en onderneem bergklim- en voetslaanekspedisies
*verskaf opleiding aan bergklimmers
*lei soek- en reddingsaksies by bergklimongevalle
*verkry toestemming by grondeienaars vir toegang
*verskaf onderdak in enkele oornagskuilings in  berge
*rapporteer oor flora, fauna, geologie, mineralogie, topografie, meteorologie,terreine van argeologiese  en historiese belang, Boesmantekeninge
*beskerm natuurskoon, waterbronne, verhoed en beveg veldbrande en vandalisme
*help met die toepassing van en lewer bydraes tot die verbetering van wette in verband met natuurbewaring
*verskaf gidse vir toeriste
*soms betrokke by programme vir die tel van wild en voëls, verspreiding van nuutontdekte plantspesies, en die ring van aasvoëls

## Lede
Die organisasie in in Oktober 1891 in Kaapstad gestig met die politikus en sakeman van die Kaapkolonie sir James Sivewright (*Fochabers, Elginshire, Skotland, 1848 - †9 September 1916) as die eerste voorsitter. Ander bekende lede was Jan Smuts, die plantkundiges Frederick Charles Kolbe en  Hermann Wilhelm Rudolf Marloth en  die sakeman Arnold Wilhelm Spilhaus (*Lübeck, Duitsland, 1 Desember 1845 - †Constantia, 11 Oktober 1946). In 1895 was daar ‘n 500 lede wat tot 4000 gestyg het vroeg in die 21ste eeu. Die organisasie het 14 takke, waarvan sewe in die Wes-Kaap. ‘n Vyftiende tak is in Namibië.

## Bibliografie
*mcsa.org.za
*mcsacapetown.co.za
Acmadenia tenax

***Acmadenia tenax*** is 'n klein tot groot struik wat deel van die Rutaceae familie is. Die spesie is endemies aan Suid-Afrika en kom in die Wes-Kaap in die Hexrivierberge voor. Die spesie is deel van die fynbos en word as uiters seldsaam beskou; tewens daar is net een bevolking bekend.

## Bronnelys 
* REDLIST Sanbi
* Plants of the World
Denis Law

**Denis Law** (24 Februarie 1940 – 17 Januarie 2025) was ’n Skotse sokkerspeler wat as ’n aanvaller gespeel het. Sy loopbaan as sokkerspeler het in 1956 by Huddersfield Town in die Tweede Afdeling begin. Na vier jaar by Huddersfield is hy deur Manchester City gekoop vir ’n geskatte oordragfooi van £55,000, wat ’n nuwe Britse rekord was. Law het net ’n jaar daar gebly voordat die Italiaanse klub Torino hom vir £110,000 gekoop het, wat weer ’n rekord oordragfooi vir ’n Britse speler gestel het. Al het hy goed in Italië gespeel, het hy dit moeilik gevind om daar te vestig en het hy in 1962 by Manchester United aangesluit, waar hy ’n ander Britse rekord oordragfooi van £115,000 opgestel het.

Law het 11 jaar by Manchester United deurgebring en 237 doelwitte in 404 wedstryde behaal. Sy doelpuntetelling maak hom derde in die klub se geskiedenis, agter Wayne Rooney en Bobby Charlton. Onder ondersteuners was hy bekend as "The King" en "The Lawman", terwyl teenstanders hom "Denis the Menace" genoem het. Law was ook deel van die "United Trinity" saam met Charlton en George Best. Hy is die enigste Skotse speler wat die Ballon d’Or gewen het, wat hy in 1964 gedoen het, en het sy klub gehelp om die Eerste Afdeling in 1965 en 1967 te wen, sowel as die FA-beker in 1963 en twee Charity Shields. Hy het hulle Europese Beker-eindstryd in 1968 misgeloop weens ’n besering.

Law het Manchester United in 1973 verlaat om vir ’n seisoen by Manchester City terug te keer, en het Skotland by die Wêreldbekertoernooi in 1974 verteenwoordig. Hy het net twee kompetitiewedstryde in die 1974–75-seisoen gespeel en het ná die aanvang van die ligaprogram met aftrede aangekondig. Law het 55 keer vir Skotland gespeel en hou die rekord saam met ander vir die meeste internasionale doelwitte vir Skotland met 30. Hy hou ook ’n Manchester United-rekord vir die meeste kompetitiewe doelwitte in ’n enkele seisoen met 46.

## Verwysings
Djamalpour

**Djamalpour** is 'n stad in Bangladesj aan die oewer van die Ou Brahmaputra-rivier, in die Mymenseingh-afdeling. Dit is die administratiewe sentrum van die Djamalpour-distrik en die Djamalpour Sedar-subdistrik. Volgens die 2022-sensus van Bangladesj het Djamalpour 'n bevolking van 158 873. Dit maak dit die 31ste grootste stad in Bangladesj.

## Verwysings
Ship's Prow-pas

Die **Ship’s Prow-pas** is op ‘n gewilde bergklimroete in die Drakensberge.

Hierdie pas is by 29° 05′ 58.6″ suid, 29° 19′ 31.6″ oos en net suidoos van Champagne Castle. Met sy hoogste punt op 3292 m bo seespieël is dit die hoogste pas in die Drakensberge. Dit is ‘n moeilike roete weens die steilte en die gevaar van vallende rotse.

## Bron
*vertical-endeavour.com/blog/38-drakensberg/passes/175-ships-prow-pass.html
Rondebult-voëlreservaat

Die **Rondebult-voëlreservaat** in Gauteng is een van Suid-Afrika se vernaamste stedelike toevlugsoorde vir inheemse voëls.

## Ligging
Die skuilplek van amper 200 voëlspesies is by 26° 18′ suid, 28° 12′ 8″ oos en net suid van Klippoortjie in Germiston.

## Reservaat
Die gebied van 95 ha bestaan uit vleiland, drie groot panne en grasland en bied wandelpaaie, ‘n aantal voëlkykskuilings en piekniekplekke.

## Fauna
Dit is een van die beste plekke in die land om die bloubekeend (makou) te sien. Ander bekende voëls wat hier teengekom kan word, is die bontelsie, grootrietsanger, lelkiewiet, vlei-uil, Afrikaanse snip, rooiassie, gewone nagreier en die grootflamink. Ook loop hier riet- en springbokke rond.

## Lees ook
*Austin Roberts-voëlreservaat
*Strubendam-voëlreservaat

## Bibliografie
*ebird.org/hotspot/L999238
*sa-venues.com/things-to-do/gauteing/rondelbult-bird-sanctuary
*www.tripadviser.co.za/Attraction_Reviews
FA Cup

Die **FA Cup** is ’n jaarlikse uitklop-sokkerkompetisie in Engelse sokker. Dit is die oudste nasionale sokkerkompetisie in die wêreld en is die eerste keer gespeel tydens die 1871–72-seisoen. Die kompetisie word georganiseer deur en is vernoem na die Die Engelse Sokkervereniging (Engels: *Football Association*, afgekort as FA).

Die kompetisie staan oop vir alle in aanmerking komende klubs tot vlak 9 van die Engelse sokkerliga-stelsel, met vlak 10-klubs wat as plaasvervangers optree indien daar geen inskrywings van hoër vlakke is nie. ’n Rekord van 763 spanne het in 2011–12 deelgeneem. Die toernooi bestaan uit 12 lukraak getekende rondtes, gevolg deur die halfeindstryde en die eindstryd. Inskrywings word nie gesaai nie, alhoewel ’n stelsel van vrylatinge, gebaseer op liga-vlak, verseker dat hoër geklassifiseerde spanne later instap – die minimum aantal wedstryde wat gewen moet word, hang af van die ronde waarin ’n span begin, en wissel van ses tot veertien.

Die eerste ses rondtes vorm die Kwalifiserende Kompetisie en word gespeel deur klubs in die *National League System* (vlak 5 tot 10 van die Engelse sokkerstelsel – dikwels nie-Liga genoem). 32 van hierdie spanne dring deur tot die eerste ronde van die Hoofkompetisie, waar hulle 48 professionele spanne van League One en League Two ontmoet. Die laaste deelnemers is die 20 Premier League- en 24 Championship-klubs, wat in die derde ronde se loting inkom. Die wenners kwalifiseer ook vir die UEFA Europa League en kry ’n plek in die komende FA Community Shield, en wedstryd wat in Augustus op Wembley gespeel word, waar die FA Cup-wenners die kans kry om teen die Premier League-wenners te speel. Dit is onder die voorwaarde dat die FA Cup-wenners nie ’n sogenaamde dubbel gewen het nie – in daardie geval speel die FA Cup-wenners teen die naaswenner van die liga. 

Arsenal is die mees suksesvolle klub met veertien titels (laas in 2020), terwyl hulle voormalige afrigter, Arsène Wenger, die suksesvolste bestuurder in die geskiedenis van die kompetisie is met sewe titels.

## Verwysings
FA Community Shield

Die **Football Association Community Shield** (voorheen die *Charity Shield*) is ’n jaarlikse sokkerwedstryd in Engeland wat elke Augustus by Wembley-stadion plaasvind. Dit word beslis tussen die kampioene van die vorige Premier League-seisoen en die houers van die FA-beker. As dieselfde span beide die Premier League en die FA-beker gewen het, speel die naaswenner van die liga in hul plek. Die wedstryd word as ’n kompeterende “superbeker” erken deur sowel die Football Association as UEFA.

Die FA reël die wedstryd, en die opbrengs word aan gemeenskapsinisiatiewe en liefdadigheid oor die hele land geskenk. Inkomste uit kaartjieverkope en wedstrydprogramme word versprei onder die 124 klubs wat vanaf die eerste ronde aan die FA-beker deelgeneem het, wat dit dan aan liefdadigheidsorganisasies van hul keuse kan skenk. Die res word aan die FA se nasionale liefdadigheidsvennote oorbetaal. Die wedstryd is vir die eerste keer in die 1908–09-seisoen gespeel, as plaasvervanger vir die *Sheriff of London Charity Shield*.

## Verwysings
Acmadenia fruticosa

***Acmadenia fruticosa*** is 'n struik wat deel van die Rutaceae familie is. Die spesie is endemies aan Suid-Afrika en kom in die Wes-Kaap voor. Dit kom vanaf die Anysberg tot by die Klein-Swartberge en suidwaardts tot by oostelike einde van die Langeberg voor. Die spesie het 'n voorkomsgebied van 3090&nbsp;km² en is deel van die fynbos. Daar is minder as tien bevolking bekend wat bedreig word deur oorbeweiding en te veel veldbrande.

## Bronnelys 
* REDLIST Sanbi
* Plants of the World
Connor Leahy

**Connor Leahy** is 'n Duits-Amerikaanse kunsmatige intelligensie-navorser en entrepreneur bekend vir die medestigting van EleutherAI en as uitvoerende hoof van die KI-veiligheidsnavorsingsmaatskappy Conjecture  Hy het gewaarsku teen die  eksistensiële risiko van kunsmatige algemene intelligensie en het gevra vir regulering soos "'n moratorium op KI-grens-KI-onteikkeling" wat geïmplementeer word deur 'n beperking op berekening.

## Loopbaan 
In 2019 het Leahy GPT-2 in sy slaapkamer herskep, en later EleutherAI mede-gestig om te probeer om GPT-3 te repliseer.

Leahy is skepties oor versterkingsleer uit menslike terugvoer as 'n oplossing vir die belyningsprobleem. “Hierdie stelsels, soos hulle kragtiger word, word nie minder vreemd nie. Inteendeel, ons sit 'n mooi maskertjie op hulle met 'n glimlaggende gesiggie. As jy dit nie te ver stoot nie, bly die glimlaggende gesiggie aan. Maar dan gee jy dit 'n [onverwagte] aansporing, en skielik sien jy hierdie massiewe onderbuik van waansin, van vreemde denkprosesse en duidelik nie-menslike begrip.”

Hy was een van die ondertekenaars van die 2023 ope brief van die Future of Life Institute wat gevra het dat "alle KI-laboratoriums onmiddellik vir ten minste 6 maande die opleiding van KI-stelsels kragtiger as GPT-4 moet onderbreek."

In November 2023 is Leahy genooi om by die eerste KI-veiligheidsberaad te praat. Hy was bekommerd dat die beraad nie die risiko's van "god-agtige KI" wat voortspruit uit die KI-belyningsprobleem sou aanspreek nie, en het aangevoer dat "As jy stelsels bou wat meer bekwaam is as mense tot manipulasie, besigheid, politiek, wetenskap en alles anders, en ons beheer hulle nie, dan behoort die toekoms aan hulle, nie aan ons nie." Hy het die veldtoggroep ControlAI medestigter om te pleit dat regerings 'n pouse instel op die ontwikkeling van kunsmatige algemene intelligensie.  Leahy het die regulering van kunsmatige intelligensie vergelyk met dié van klimaatsverandering, en aangevoer dat "dit nie die verantwoordelikheid van oliemaatskappye is om klimaatsverandering op te los nie", en dat regerings moet ingryp om beide probleme op te los.

## Verwysings
Zohran Mamdani

**Zohran Kwame Mamdani** (gebore 18 Oktober 1991) is 'n Amerikaanse politikus en verkose burgemeester van New York. Hy was  sedert 2021 as 'n lid van die New York State Assembly van die 36ste distrik, gebaseer in Queens, dien. As 'n lid van die Demokratiese Party en die Demokratiese Sosialiste van Amerika, was hy die Demokratiese genomineerde vir burgemeester kandidaat vir die New York Stad in die 2025-verkiesing.

Mamdani is in Kampala, Uganda, gebore as seun van die akademikus Mahmood Mamdani en die filmmaker Mira Nair. Hy het na New York Stad geëmigreer toe hy sewe jaar oud was en het aan die Bronx High School of Science gegradueer. Nadat hy 'n baccalaureusgraad in Afrika-studies aan Bowdoin College verwerf het, het Mamdani as 'n behuisingsberader en hip-hop-musikant gewerk. Hy het sy politieke loopbaan as 'n veldtogbestuurder vir Khader El-Yateem en Ross Barkan begin. Mamdani is in 2020 vir die eerste keer tot die New York State Assembly verkies en het die viertermyn-ampsbekleër Aravella Simotas in 'n Demokratiese voorverkiesing verslaan. Hy is in 2022 en 2024 sonder opposisie herkies.

In Oktober 2024 het Mamdani sy kandidatuur vir burgemeester van New York Stad in die 2025-burgemeestersverkiesing aangekondig. Sy veldtogplatform sluit in steun vir gratis stadsbusse, openbare kinderversorging, stadsbesit kruidenierswinkels, 'n huurbevriesing op huurgestabiliseerde eenhede, bykomende bekostigbare behuisingseenhede, omvattende openbare veiligheidshervorming en 'n minimumloon van $30 teen 2030. Mamdani ondersteun ook belastingverhogings op korporasies en diegene wat jaarliks meer as $1 miljoen verdien. Hy was skerp krities oor die staat Israel se behandeling van die Palestynse volk en het belowe om die Internasionale Strafhof se lasbriewe vir Israeliese leiers na te kom deur premier Benjamin Netanyahu te arresteer as hy New York Stad sou besoek. Tydens die Demokratiese voorverkiesings het Mamdani endossemente ontvang van prominente progressiewe politici, insluitend Bernie Sanders en Alexandria Ocasio-Cortez.

In die Demokratiese burgemeestersverkiesing op 24 Junie 2025 het Mamdani Andrew Cuomo en nege ander kandidate verslaan om die Demokratiese genomineerde vir burgemeester van New York Stad te word.

## Vroeë lewe en opvoeding
Zohran Kwame Mamdani is op 18 Oktober 1991 in Kampala, Uganda, gebore. Hy is die enigste kind van die filmmaker Mira Nair en die post-kolonialisme-akademikus Mahmood Mamdani. Beide sy ouers is van Indiese afkoms; sy moeder is Punjabi en is Hindoe grootgemaak in Bhubaneswar, terwyl sy vader 'n Gujarati-Moslem is wat in Bombaai gebore en in Uganda grootgemaak is. Mamdani het sy middelnaam, Kwame, van sy vader gekry ter ere van Kwame Nkrumah, die eerste president van Ghana.

Toe hy vyf was, het Mamdani en sy gesin na Kaapstad, Suid-Afrika, verhuis. waar hy onsuksesvol vir vise-president gestaan het. Mamdani het Bowdoin College in Maine bygewoon, waar hy mede-stigter was van die skool se tak van *Students for Justice in Palestine*. Hy het in 2014 gegradueer met 'n baccalaureusgraad in Afrika-studies.

## Verwysings 
## Eksterne skakels 
* Lid van die vergadering Zohran Mamdani 
* Veldtogwebwerf
* 

|-
Alex Ferguson

**Sir Alexander Chapman Ferguson** (gebore 31 Desember 1941) is ’n Skotse voormalige professionele sokkerafrigter en speler, veral bekend vir sy termyn as hoofafrigter van Manchester United van 1986 tot 2013. Hy word wyd beskou as die grootste afrigter van alle tye en het meer trofeë gewen as enige ander afrigter in die geskiedenis van sokker. Ferguson word dikwels gekrediteer vir sy fokus op jeugontwikkeling tydens sy tyd by Manchester United wat daartoe bygedra het om die klub een van die suksesvolste in die wêreld te maak.

Ferguson het as aanvaller vir verskeie Skotse klubs gespeel, insluitend Dunfermline Athletic en Rangers. Terwyl hy vir Dunfermline gespeel het, was hy die topdoelmaker in die Skotse liga gedurende die 1965–66-seisoen. Teen die einde van sy spelersloopbaan het hy ook as afrigter begin werk, en sy afrigterloopbaan het by East Stirlingshire en St Mirren begin. Ferguson het toe groot sukses behaal as afrigter van Aberdeen, waar hy drie Skotse ligatitels, vier Skotse Bekers, en beide die UEFA Bekerwenner-beker en die UEFA Superbeker in 1983 gewen het. Hy het kortstondig Skotland afgerig ná die dood van Jock Stein, en die span na die 1986 Wêreldbeker gevoer.

Ferguson is in November 1986 as afrigter van Manchester United aangestel. Gedurende sy 26 jaar by die klub het hy 38 trofeë gewen, insluitend 13 Premier League-titels, vyf FA-bekers, en twee Champions League-titels. Hy is in 1999 deur koningin Elizabeth II tot ridder geslaan as deel van die Orde van die Britse Ryk vir sy uitstaande bydrae tot sokker, nadat hy daardie jaar Manchester United tot 'n historiese driekuns gelei het – die Premier League, FA-beker en Champions League. Ferguson is die langsdienende afrigter in Manchester United se geskiedenis, en het Sir Matt Busby se rekord op 19 Desember 2010 oortref. Hy het aan die einde van die 2012–13-seisoen uitgetree, ná hy die Premier League in sy finale seisoen gewen het.

Ná sy aftrede as afrigter van Manchester United in 2013, het Ferguson voortgegaan om as ambassadeur en direkteur vir die klub te dien. In Oktober 2024 is aangekondig dat hy aan die einde van die seisoen sy amptelike rol as klubambassadeur sal verlaat.

Ferguson is ook ’n wynversamelaar. In 2014 het hy ’n deel van sy indrukwekkende versameling by Christie's opgeveil. Volgens David Elswood, die hoof van wyn by Christie's, is Ferguson se wynvoorkeur "uitsonderlik". Die versameling is op tot £3 miljoen gewaardeer. Ná die eerste van drie veilings het hy 229 items vir £2,2 miljoen verkoop.

## Verwysings
Acmadenia laxa

***Acmadenia laxa*** is 'n klein struik wat deel van die Rutaceae familie is. Die spesie is endemies aan Suid-Afrika en kom in die Wes-Kaap vanaf die voet van die Langeberg by Swellendam tot by Haarwegskloof voor. 

Die plant het 'n voorkomsgebied van 632&nbsp;km² en daar is sewe bevolking bekend wat bedreig word deur indringerplante en gewasverbouing.

## Bronnelys 
* REDLIST Sanbi
* Plants of the World
Acmadenia baileyensis

***Acmadenia baileyensis*** is 'n klein struik wat deel van die Rutaceae familie is. Die spesie is endemies aan Suid-Afrika en kom in die Wes-Kaap op die noordelike hellings van Baile se piek op die Rooiberg naby Calitzdorp voor. 

Die plant het 'n voorkomsgebied van 6&nbsp;km² en daar is slegs een bevolking bekend met geen bedreigings nie. Die spesies word as uiters seldsaam beskou.

## Bronnelys 
* Sanbi
* Plants of the World